**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL pritarimo PLUNGĖS RAJONO SAVIVALDYBĖS TARYBOS KONTROLĖS KOMITETO 2017 METŲ VEIKLOS ataskaitai**

2017 m. gruodžio 21 d. Nr. T1-303

Plungė

Vadovaudamasi Lietuvos Respublikos vietos savivaldos įstatymo 14 straipsnio 4 dalies 8 punktu ir Plungės rajono savivaldybės tarybos veiklos reglamento, patvirtinto Plungės rajono savivaldybės tarybos 2015 m. kovo 26 d. sprendimu Nr. T1-44 „Dėl Plungės rajono savivaldybės tarybos veiklos reglamento patvirtinimo“, 90.8. punktu, Plungės rajono savivaldybės taryba n u s p r e n d ž i a:

Pritarti Plungės rajono savivaldybės tarybos Kontrolės komiteto 2017 metų veiklos ataskaitai (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2017 m. gruodžio 21 d.

sprendimu Nr. T1-303

**PLUNGĖS RAJONO SAVIVALDYBĖS TARYBOS**

**KONTROLĖS KOMITETO**

**2017 METŲ VEIKLOS** **ATASKAITA**

2017 m. gruodžio 21 d.

Plungė

Iki 2017 metų pabaigos Plungės rajono savivaldybės tarybos Kontrolės komiteto (toliau – Komitetas) sudėtis nesikeitė – posėdžiams pirmininkavo Robertas Endrikas, jo pavaduotoju išliko Tomas Raudys, posėdžiuose dalyvavo kiti Komiteto nariai – Asta Beierle Eigirdienė, Daina Martišienė ir Marė Valaitienė.

Per 2017 metus įvyko 5 Komiteto posėdžiai, apsvarstyta 12 klausimų. 2017 metais Komiteto nariai aktyviai dalyvavo posėdžiuose, išsamiai nagrinėjo pateiktus klausimus, diskutavo, teikė pasiūlymus ir pastebėjimus. Trys Komiteto nariai – Robertas Endrikas, Asta Beierle Eigirdienė ir Marė Valaitienė – dalyvavo visuose 2017 metais vykusiuose Komiteto posėdžiuose. Kiti nariai praleido po vieną posėdį.

Kontrolės komitetas kovo mėnesį vykusio posėdžio metu apsvarstė du klausimus: „Dėl pritarimo Plungės rajono savivaldybės Kontrolės ir audito tarnybos 2016 metų veiklos ataskaitai“ ir „Makščių gatvės Alsėdžių miestelyje papildomų darbų pirkimo vertinimo ataskaitos pristatymas“.

Išklausę Savivaldybės kontrolierės Danutės Jarašiūnienės pranešimą, Komiteto nariai nutarė pritarti Savivaldybės Kontrolės ir audito tarnybos 2016 metų veiklos ataskaitai bei teikti Savivaldybės tarybai išvadą dėl jos. 2017 metų kovo 30 d. sprendimu Nr. T1-52 „Dėl pritarimo Plungės rajono savivaldybės Kontrolės ir audito tarnybos 2016 metų veiklos ataskaitai“, ataskaitai pritarė ir Savivaldybės taryba.

Pakartotinis ribotos apimties patikrinimas dėl Alsėdžių miestelio Makščių gatvės papildomų darbų pirkimo vertinimo buvo atliktas gavus Lietuvos Respublikos specialiųjų tyrimų tarnybos raštą. Jame paprašyta informuoti bei pateikti susijusių dokumentų kopijas dėl 3 klausimų. Makščių gatvės Alsėdžių miestelyje papildomų darbų pirkimo vertinimo ataskaitą parengė ir pristatė Savivaldybės kontrolieriaus pavaduotoja Laima Jurgutienė. Ataskaitos svarstymo metu, Savivaldybės administracijai buvo pavesta parengti atsakymus, kaip ketinama įgyvendinti Savivaldybės Kontrolės ir audito tarnybos rekomendacijas, pateiktas po pakartotinai atlikto ribotos apimties patikrinimo dėl Alsėdžių miestelio Makščių gatvės papildomų darbų įsigijimo. Šiais metais vykusiuose Komiteto posėdžiuose ši informacija nebuvo pristatyta.

Šių metų birželio mėnesį Komiteto nariai rinkosi į posėdį išklausyti Savivaldybės administracijos etatų bei struktūros kitimo per 2016 metus analizės, Savivaldybės įmonės „Plungės būstas“ finansinio audito ataskaitos ir išvadų bei išvados dėl garantijos suteikimo UAB „Telšių regiono atliekų tvarkymo centras“ pristatymų.

Savivaldybės administracijos etatų bei struktūros kitimo per 2016 metus analizę pristatė Juridinio ir personalo administravimo skyriaus vyr. specialistė Ilona Meškauskienė. Ji papasakojo apie tai, kiek per praėjusius metus darbuotojų buvo atleista, kiek įdarbinta, kiek laisvų pareigybių yra likę. Komiteto nariai domėjosi darbuotojų kaita bei situacija kai kuriuose Savivaldybės administracijos skyriuose.

Savivaldybės įmonės „Plungės būstas“ finansinio audito ataskaitą ir išvadas parengė bei pristatė Savivaldybės kontrolieriaus pavaduotoja Laima Jurgutienė. Posėdyje dalyvavęs Savivaldybės įmonės direktorius Zigmantas Daugėla, išklausęs audito metu nustatytus finansų valdymo ir veiklos pažeidimus, žadėjo įvykdyti audito ataskaitoje pateiktas rekomendacijas.

Savivaldybės kontrolierė glaustai pristatė parengtą išvadą dėl garantijos suteikimo UAB „Telšių regiono atliekų tvarkymo centras“. Komiteto nariai pritarė šios išvados teikimui Savivaldybės tarybai.

Liepos mėnesį vykusio posėdžio metu Komiteto nariai išklausė audito ataskaitos dėl Plungės rajono savivaldybės 2016 metų konsoliduotųjų biudžeto vykdymo ir finansinių ataskaitų rinkinių, lėšų ir turto naudojimo audito rezultatų bei audito išvados dėl Plungės rajono savivaldybės 2016 metų konsoliduotųjų ataskaitų rinkinio, Savivaldybės lėšų ir turto naudojimo pristatymus. Tiek audito ataskaitos, tiek audito išvados teikimui Savivaldybės tarybai buvo pritarta.

Taip pat tą patį mėnesį Savivaldybės kontrolierė pateikė išvadą dėl 2 mln. Eur paskolos paėmimo. Komiteto posėdyje buvo pritarta išvadai ir jos teikimui Savivaldybės tarybai.

Lapkričio mėnesį vykusiame posėdyje Savivaldybės kontrolierė pristatė Savivaldybės Kontrolės ir audito tarnybos 2018 metų veiklos plano projektą bei jam vykdyti reikalingų asignavimų sąmatą. Komiteto nariai pasiūlė Savivaldybės Kontrolės ir audito tarnybos 2018 metų veiklos planą papildyti ribotos apimties audito UAB „Plungės šilumos tinklai“ atlikimu, kurio metu būtų išsiaiškinta, kas daro įtaką šilumos kainos vartotojams didėjimui. Pasiūlyta šiek tiek pakoreguoti ir kai kurias sąmatos eilutes.

Komiteto pirmininkas Robertas Endrikas